**Köszöntő – Batthyányak és a Reformáció kerekasztal beszélgetés és könyvbemutató**

**Szeretettel köszöntöm kedves vendégeinket!**

A Batthyány Család a reformáció emlékévében több jelentős rendezvénnyel készült,júniusban Kocsis István: Árva Bethlen Kata című monodrámáját Kökényessy Ágnes színművésznő tolmácsolásában mutattuk be nagy sikerrel, ma pedig rendhagyó kerekasztal beszélgetésre és

Dr. J. Újváry Zsuzsanna egyetemi docens könyvbemutatójára kerül sor.

*Kérem, engedjék meg, hogy bemutassam Önöknek:*

***Dr. Oborni Terézt,*** *a MTA BTK Történettudományi Intézete tudományos főmunkatársát; ő*

***Dr. J. Újváry Zsuzsanna*** *(PPKE BTK) egyetemi docens „Reformáció és katolikus megújulás. Tanulmányok a reformáció kezdetének 500. évfordulójára” című kötetét mutatja majd be,*

*valamint, a kerekasztal beszélgetés további résztvevőit:*

***Dr. J. Újváry Zsuzsannát***

***Dr. Kiss Erika művészettörténészt*** *(Magyar Nemzeti Múzeum) és*

***Dr. Koltai András levéltárost, történészt****, a Piarista Levéltár igazgatóját*

*Hrivnyák Tünde divattervezőt, a By Me divattervező cég megálmodóját és tulajdonosát.*

*Tünde, Reformáció 500 kollekciójával tiszteleg az ünnepi évfordulón, hiszen ő maga is hívő evangélikus. Kollekciójának egyes darabjai megtekinthetők a teremben elhelyezkedő babákon. Köszönjük, hogy alkotásaival színesíti rendezvényünket.*

*Szeretném felkérni, hogy pár szóban meséljen nekünk, mi adott inspirációt az összeállítás megalkotására.*

*Mielőtt sor kerül a kerekasztal beszélgetésre, néhány gondolatban összegezném a Batthyány család szerepét és jelentőségét a reformációban, hiszen Vas vármegyében a Nádasdyak mellett ők tettek legtöbbet az új vallási és szellemi irányzat elterjesztéséért.*

**A reformáció kezdetei:**

1517. október 31-én Luther közétette az elhíresült 95 wittenbergi pontját, ez egy olyan folyamatot indított el, amelyet visszafordítani sem a helyi egyházi vezetők, sem Róma nem tudott.

A magyarországi terjesztés legeredményesebb eszköze a prédikáció volt. Vándorprédikátorok járták a vidékeket, akik a nép nyelvén hirdették az evangéliumot. **Rendet raktak a fejekben és a szívekben.** Hirdették, hogy az ember nem cselekedetekből, hanem kegyelemből és a hit által üdvözül. Hirdették, hogy egyetlen közbenjáró Isten és ember között Jézus Krisztus, tehát nincs szükség emberi közvetítésre.

A mohácsi vész okozta nyomorúság, az ország három részre szakadása meggyorsította a reformáció kibontakozását. A reformáció terjedésének fő mozgatói Vas vármegyében a két legtekintélyesebb család a Batthyány és a Nádasdy volt.

**A protestáns Batthyányak:**

A család első protestáns főura Batthyány Orbán volt. Az 1538 körül született Batthyány III. Boldizsár is korán csatlakozott Luther tanaihoz, szülei Batthyány Kristóf és Svetkovits Erzsébet voltak. Boldizsárt apja szigorú és gondos neveltetésben részesítette, s ezáltal olyan fundamentumot kapott, amelyre azután mindig fegyelmező szellemi képességeit élete végéig művelő főúr felépíthette mindenki által megbecsült egyéniségét.

A szálak itt messzire nyúlnak, ahhoz a Batthyány I. Ferenchez, aki részt vett a mohácsi csatában és onnan épségben megmenekült. Batthyány I. Ferencnek és feleségének ugyan nem születtek gyermekeik, vagyonukat azonban nem hagyták parlagon: az ország főurainak gyermekeit három évtizeden át magukhoz fogadták, nevelték.

Boldizsár apja is itt nevelkedett, Boldizsár szívébe beivódott a nagybátyja udvarában tapasztalt hazafias érzület. A németújvári udvart méltán nevezték: „vitézségünk és szívünk oskolájának.”

Örök dicsőségük, hogy a magyar nyelvet, a magyar érzést és gondolkozást oly nagy erőkkel terjesztették.

Batthyány I. Ferenc korán elhalt első felesége Bánffy Katalin, s a második felesége Svetkovics Katalin, ők a „magyar nagyasszonyok” példaképei.

Engedjék meg, hogy néhány szót szóljak még a *németújvári Héroszról,* **Batthyány III. Boldizsárról.**

Ő a család üstökös csillaga, sokan benne remélik az eljövendő nemzeti királyt, Mátyás szellemének feltámasztóját.

Boldizsár nagyon tehetséges gyermek, tanítói: Antalfy Mihály és Pomogaics Mihály.

Velük utazik Zágrábba és Itáliába. A bécsi udvarból az aulikus hatások ellensúlyozására Párizsba küldik tanulmányai folytatására. Ekkor 20. életévében jár és nyolc nyelven anyanyelvi szinten beszél.

Apjának részletesen beszámol arról, hogy Párizsban hivatalos küldetése során szemtanúja volt a reformációt képviselő hugenották (francia reformátusok) kivégzésének. Ez 1559-ben történik.

Batthyány Boldizsár 1566-ban feleségül veszi Zrínyi Doricát – Zrínyi Miklós leányát – akivel még a németújvári „sasfészekben” ismerkedett meg, s akivel élete végéig szeretetreméltó és szép házasságban él.

Boldizsár oltalmába fogadta a nyugat-európai menekültek sokaságát, tudósokkal és jeles prédikátorokkal vette magát körül. Olyan tudósok kaptak menedéket, működési lehetőséget, mint Carolus Clusius, Európa egyik legnevesebb botanikusa (Clusius apja is hugenotta vértanú). Ugyancsak menedékre lelt Jean d’Aubry egy református hitéért üldözött hírneves hugenotta nyomdászcsalád tagja. Meghívott jeles protestáns prédikátorokat is.

Lassan kialakult a németújvári Athén. Előfordult, hogy a főúr asztalánál 300-400 embernek terítettek.

Batthyány Boldizsárnak sikerült olyan ablakot vágnia, melyen keresztül egész Nyugat-Európát beláthatta. Sem elődei, sem közvetlen utódai nem voltak képesek olyan egyetemes kapcsolatokat kialakítani, mint ő. A Batthyány udvar a XVI. századi humanista művelődés műhelyévé vált. Könyvtára messze földön híres volt.

II. Miksa halála (1576) után Rudolf került a Habsburg-birodalom élére. II. Miksa még eltűrte, hogy beosztottjai a reformáció eszméjével kacérkodjanak, azonban a nála lényegesen agresszívabb Rudolf már nem alkudott a katolicizmus „ellenfeleivel”. Nem tűrte udvarában a Németalföldről és máshonnan érkezett vallási emigránsokat. Ezért kellett Clusiusnak is elhagynia udvari állását.

Batthyány III. Boldizsár halála után egyetlen fiúgyermek, II. Ferenc (1573-1625) lett a hatalmas vagyon örököse, ugyanakkor a dunántúli kálvinisták egyik legnagyobb patrónusa. 1605-ben feleségül vette Lobkovicz Poppel Évát, házasságukból hat gyermek született.

**A Batthyányak közel 100 éven keresztül maradtak a protestáns hitben, majd Batthyány I. Ádám katolizálása révén tért vissza a család eredeti vallásához.**

Batthyány Ferenc halála után Ádám nevelését az anya, Poppel Éva vette át és nevelésében az ő evangélikus elvei érvényesültek. 1627-től Batthyány I. Ádám egy ideig Nádasdy Pál (a Dunántúl egyetlen evangélikus főrendje) udvarában szolgált, majd pedig egyre többet tartózkodott a katolikus Esterházy Miklós nádor környezetében, sőt a császári udvarban is. Az addig nem tapasztalt katolikus barokk kultúra és mentalitás mély benyomást tett a fiatal emberre.

A 18 éves Ádám még fővédnöke volt a 1627-es körmendi zsinatnak, 1629 őszén azonban, Pázmány Péter esztergomi érsek, és Esterházy nádor hatására a bécsi Am Hof-ban álló jezsuita templomban visszatért a katolikus hitvalláshoz.

A Batthyány család életében rövid kitérőt jelentett a reformáció, de a németújvári udvar fényével, szellemi lámpásával a XVI. századi humanista művelődés műhelyévé válva nagymértékben színesítette és mélyítette el a hazai reformáció fejlődéstörténetét.

*Köszönöm megtisztelő figyelmüket, most átadom a szót**a kerekasztal beszélgetés résztvevőinek****, Dr. J. Újváry Zsuzsannának, Dr. Kiss Erikának valamint Dr. Koltai Andrásnak****.*

Batthyány-Schmidt Margit

Budapest, 2017.december 15.

Magyar Tudományos Akadémia Könyvtára

.